**Likumprojekta “Dundagas novada domes atlaišanas likums”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts paredz atlaist Dundagas novada domi un iecelt pagaidu administrāciju. Pagaidu administrācija darbojas līdz dienai, kad uz pirmo sēdi sanāk jaunievēlētā Talsu novada dome. Likums stājas spēkā nākamajā dienā pēc tā izsludināšanas.  Sagatavojot likumprojektu, tika izvērtēta Dundagas novada domes rīcība par likuma “Par pašvaldībām” 21. panta pirmās daļas 10. punktā noteiktā pašvaldības domes ekskluzīvajā kompetencē esoša uzdevuma, proti, ievēlēt pašvaldības domes priekšsēdētāju un priekšsēdētāja vietnieku, izpildi. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma “Par pašvaldībām” 91. panta pirmās daļas 3. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1.  Saskaņā ar likuma “Par pašvaldībām” 3. panta pirmo daļu vietējā pašvaldība ir vietējā pārvalde, kas ar pilsoņu vēlētas pārstāvniecības – domes – un tās izveidoto institūciju un iestāžu starpniecību nodrošina likumos noteikto funkciju, kā arī šajā likumā paredzētajā kārtībā Ministru kabineta doto uzdevumu un pašvaldības brīvprātīgo iniciatīvu izpildi, ievērojot valsts un attiecīgās administratīvās teritorijas iedzīvotāju intereses.  No likuma “Par pašvaldībām” 3. panta pirmās daļas izriet, ka pašvaldība tiesiskajās attiecībās primāri uzstājas ar pilsoņu vēlētas pārstāvniecības – domes starpniecību un visas citas institūcijas ir domes izveidotas un tai padotas. Pašvaldības dome ir augstākais lēmējvaras un pārvaldes orgāns pašvaldībā, kura kompetencē ir pieņemt lēmumus, kontrolēt šo lēmumu izpildi, dot saistošus norādījumus pašvaldības institūcijām šo lēmumu izpildei.  Saskaņā ar Eiropas vietējo pašvaldību hartas (turpmāk – Harta) 3. panta pirmo daļu vietējā pašvaldība nozīmē vietējās varas tiesības un spēju likumā noteiktajās robežās regulēt un vadīt nozīmīgu valsts lietu daļu uz savu atbildību un vietējo iedzīvotāju interesēs. Vietējās varas darbība uz savu atbildību un vietējo iedzīvotāju interesēs iezīmē vietējo pašvaldību atbildību pozitīvā nozīmē, tas ir – vietējās varās ievēlētie pārstāvji likumīgā kārtā īsteno tiem vietējās sabiedrības piešķirtās un likumā noteiktās pilnvaras un kompetences konkrētās teritorijas pārvaldīšanā un vietējās sabiedrības, kā arī valsts kopumā iedzīvotāju interesēs.  Harta nostiprina pašvaldību autonomijas principu, tomēr pašvaldību autonomija nevar būt absolūta, jo to ierobežo likumi. Arī Valsts pārvaldes iekārtas likuma 10. panta pirmajā daļā ir noteikts, ka valsts pārvalde ir pakļauta likumam un tiesībām. Tā darbojas normatīvajos aktos noteiktās kompetences ietvaros.  Saskaņā ar Valsts pārvaldes iekārtas likuma 1. panta 4. punktu publiskas personas orgāns ir institūcija vai amatpersona, kuras kompetence un tiesības tieši paust publiskas personas tiesisko gribu ir noteiktas attiecīgās publiskās personas juridiskajā pamataktā vai darbību reglamentējošajā likumā.  Saskaņā ar likumu “Par pašvaldībām” domes priekšsēdētāja un viņa vietnieka institūtam ir noteikta nozīmīga loma pašvaldības darbā, tostarp, domes darbā un tās vadībā, kā arī pašvaldības pārstāvībā. Tādejādi minētais likums atrunā domes darba organizācijas ietvaru, nosakot, ka domes darbs notiek domes sēdēs un tās ir atklātas (26. pants); domes kārtējās sēdes sasaucamas ne retāk kā reizi mēnesī (27. pants); domes ārkārtas sēdes sasauc priekšsēdētājs pēc savas iniciatīvas (28. pants). Proti, likums iezīmē domes lēmumu izskatīšanas un pieņemšanas procedūras kārtību un to, ka domes darbam ir jānotiek kārtējās domes sēdēs, nevis ārkārtas sēdēs, lai deputātiem un sabiedrībai laikus būtu iespēja iepazīties ar darba kārtību un lēmumprojektiem. Turklāt domes priekšsēdētāja un viņa vietnieka ievēlēšana ir viens no pirmajiem jaunievēlētās domes pienākumiem (likuma “Par pašvaldībām” 19. panta pirmā daļa).  Atbilstoši likuma “Par pašvaldībām” 25. panta pirmajai daļai un 29. pantam domes darbu, tai skaitā, domes sēdes vada tās priekšsēdētājs, bet viņa prombūtnes laikā domes priekšsēdētāja vietnieks. Domes priekšsēdētājs pilda arī citus būtiskus likumā “Par pašvaldībām” noteiktos pienākumus, kā, piemēram, vada finanšu komiteju (60. panta pirmā daļa), koordinē jautājumu izskatīšanu komitejās (62. panta 1. punkts), pārstāv pašvaldību attiecībās ar valsti un citām pašvaldībām (62. panta 2. punkts), sagatavo izskatīšanai domes sēdes valsts iestāžu amatpersonu iesniegumus (62. panta 8. punkts), atbild par tiesas spriedumu izpildi lietās, kurās viena no pusēm ir dome (62. panta 9. punkts), un citus pienākumus.  Vienlaikus domes priekšsēdētāja pienākumi noteikti arī citos ārējos normatīvajos aktos, kā piemēram, saskaņā ar Administratīvo teritoriju un apdzīvoto vietu likuma pārejas noteikumu 20. punktu domes priekšsēdētājs ir Administratīvi teritoriālās reformas rezultātā apvienojamo pašvaldību finanšu komisijas (komisija izskata jautājumus par pašvaldību saistību, kuru pārdošanas vērtība pārsniedz 50 000 *euro* vai 0,1 procentu no pašvaldības pamatlīdzekļu vērtības uzņemšanos) loceklis. Saskaņā ar Civilās aizsardzības un katastrofas pārvaldīšanas likuma 11. panta trešo daļu domes priekšsēdētājs vada civilās aizsardzības uzdevumu izpildi pašvaldībā un nodrošina katastrofas pašvaldības administratīvajā teritorijā, kuras saistītas ar ēku un būvju sabrukšanu, avāriju siltumapgādes, ūdensapgādes, notekūdeņu vai kanalizācijas sistēmā pārvaldīšanas koordinēšanu.  Tādejādi domes priekšsēdētājs ir atbildīgs ne tikai par ārējiem normatīvajiem aktiem atbilstošu domes sēžu norisi, bet arī par tiesiskas domes darbības nodrošināšanu kopumā.  2.  Vides aizsardzības un reģionālās attīstības ministrija (turpmāk – VARAM), veicot Dundagas novada domes pārraudzību likumā “Par pašvaldībām” noteikto pilnvaru ietvaros, konkrētās pašvaldības domes darbā ir konstatējusi rīcības nespēju, proti, saskaņā ar likuma “Par pašvaldībām” 66. pantu 2021. gada 27. janvārī domes priekšsēdētājs Aldis Felts un domes priekšsēdētāja vietnieks Jānis Mauriņš ir iesniedzis iesniegumu par atkāpšanos no domes priekšsēdētāja amata. Līdz ar Dundagas novada domes 2021. gada 28. janvāra domes sēdi izbeidzas domes priekšsēdētāja un viņa vietnieka pilnvaras. Dundagas novada dome no 2021. gada 28. janvāra līdz šim brīdim trīs mēnešu laikā nav ievēlējusi domes priekšsēdētāju. Tā kā vienlaikus ar priekšsēdētāju atkāpās arī priekšsēdētāja vietnieks, domes darba vadīšana likumā “Par pašvaldībām” noteiktā kārtībā un lēmumu pieņemšanā nav iespējama.  3.  VARAM ir sniedzis metodisku palīdzību, kā arī izskaidrojis deputātu pienākumus jautājumā par priekšsēdētāja ievēlēšanu, piemēram, 2021. gada 24. februāra vēstulē Nr. 1-132/1815 Dundagas novada domei VARAM norādīja, ka viens no būtiskākajiem un pirmajiem domes lēmumiem ir ievēlēt domes priekšsēdētāju. Arī 2021. gada 1. aprīļa vēstulē Nr. 1-132/3288 VARAM atkārtoti aicināja Dundagas novada domi nekavējoties lemt par Dundagas novada domes priekšsēdētāja ievēlēšanu.  Ņemot vērā to, ka Dundagas novada domes priekšsēdētājs netika ievēlēts, vides aizsardzības un reģionālās attīstības ministrs 2021. gada 21. aprīlī sasauca sēdi, kurā aicināja ievēlēt domes priekšsēdētāju un viņa vietnieku, skaidrojot esošās situācijas turpināšanās nepieļaujamību. Vienlaikus, ievērojot pašvaldības principu, tika uzklausīts deputātu viedoklis par iemesliem un pamatojumu likumā noteikto pienākumu neizpildei.  Domes deputāte Regīna Rūmniece skaidroja, ka pašvaldības darbs bez priekšsēdētāja un priekšsēdētāja vietnieka nav kavēts. Dundagas novada pašvaldības valsts tiesībām administratīvi teritoriālas reformas rezultātā apvienojamo pašvaldību finanšu komisijas darbā ir tikai simboliska nozīme, jo tās ir proporcionālas izveidojamā novada dominējošam iedzīvotāju skaitam un Nacionālās apvienības politiskai ietekmei komisijā. Laikā kopš dome strādā bez priekšsēdētāja plānoto 2 sēžu vietā ir notikušas 10 domes sēdes, izskatot 81 sagatavoto lēmumprojektu. Domes lēmumprojekti tiek izskatīti domes ārkārtas sēdēs, apejot finanšu komitejas formālo soli, samazinot lēmumu pieņemšanas laiku, ietaupot finanšu līdzekļus. (..). Minētā sēde tika protokolēta un protokols nosūtīts domes deputātiem.  Viedokli par darba organizāciju pēc tam, kad no amata atkāpās domes priekšsēdētājas un vietnieks sniegusi arī Dundagas novada pašvaldības izpilddirektore. Izpilddirektores 2021. gada 29. marta atbildes vēstulē Nr. DD-4-9/21/192 tika sniegts skaidrojums par VARAM 2021. gada 22. marta vēstulē Nr. 1-132/2856 izteikto lūgumu sniegt informāciju par to, kā tiek nodrošināta tiesiskas pašvaldības (domes) darbība, norādīts, ka, pamatojoties uz likuma “Par pašvaldībām” 21. panta pirmo daļu, kas noteic, ka dome var izskatīt jebkuru jautājumu, kas ir attiecīgās pašvaldības pārziņā, un likuma “Par pašvaldībām” 28.1panta pirmo daļu, domes sēdē izskatāmie jautājumi tiek izlemti ārkārtas sēdēs.  Dundagas novada domes deputātu 2021. gada 20. aprīļa vēstulē VARAM (VARAM lietvedības sistēmā reģistrēta 2021. gada 26. aprīlī Nr. 8033) norādīts, ka:   1. pašvaldības darbs nekādā veidā netiek kavēts: domes lēmumi iedzīvotāju, uzņēmēju un pašvaldības interesēs ārkārtas sēdēs tiek pieņemti savlaicīgāk kā iepriekš, bez nevajadzīgām un apmaksātām populistiskām diskusijām; 2. Dundagas novada pašvaldības balsstiesībām Administratīvi teritoriālās reformas rezultātā apvienojamo pašvaldību finanšu komisijas darbā ir tikai simboliska nozīme; 3. domes lēmuma projekti tiek izskatīti domes ārkārtas sēdēs, apejot finanšu komitejas formālo soli, samazinot lēmumu pieņemšanas laiku un ietaupot finanšu līdzekļus; 4. domes dēļ darbi pašvaldībā nekavējas, gluži pretēji: domes lēmumi pašvaldības darba nodrošināšanai tiek pieņemti savlaicīgi.   Savukārt Dundagas novada domes deputātu 2021. gada 26. aprīļa vēstulē (VARAM lietvedības sistēmā reģistrēta 2021. gada 26. aprīlī Nr. 8207) izteikta prognoze, ka līdz kārtējām pašvaldību vēlēšanām domes darbs varētu turpināties kā līdz šim, vienlaikus norādot, ka faktiskie apstākļi neraksturo pašvaldības domes rīcības nespēju, jo domes sēdēs tiek pieņemti lēmumi un nodrošināta pašvaldības funkciju izpildes nepārtrauktība.  Pašvaldības domes deputātu un izpilddirektores sniegtās informācijas sakarā norādāms, ka:  Pirmkārt, domes darba organizēšanai ārkārtas sēdēs būtu jābūt izņēmuma raksturam, un domes darbs pamatā būtu organizējams kārtējās sēdēs.  Neievērojot normatīvajos aktos noteikto procedūru, kādā domes sēdēs lēmumi ir jāizskata, tiek apdraudēta demokrātisku principu ievērošana domes darbā, tai skaitā, liedzot iespēju gan deputātiem, gan sabiedrībai savlaicīgi iepazīties ar domē izskatāmajiem jautājumiem un realizēt sabiedrības līdzdalību un deputātu pilnvērtīgu pienākumu pildīšanu. *(Domes lēmumu projektiem, atzinumiem par tiem un izziņas materiāliem jābūt pieejamiem visiem domes deputātiem ne vēlāk kā trīs darbdienas pirms kārtējās sēdes un ne vēlāk kā trīs stundas pirms ārkārtas sēdes.)*  Otrkārt, pastāvīgo komiteju [darbība] ir būtiska pašvaldības darbības sastāvdaļa, jo galvenais darba apjoms notiek tieši domes komitejās (Neimanis J. Pašvaldības domes atlaišana. https://ir.lv/2018/12/21/pasvaldibas-domes-atlaisana/#\_ftn1).  Saskaņā ar likuma “Par pašvaldībām” 60. panta pirmo daļu Finanšu komiteju vada domes priekšsēdētājs. Finanšu komitejas funkcijas noteiktas likuma “Par pašvaldībām” 60. panta otrajā daļā. Ņemot vērā iepriekš minēto, kā arī Dundagas novada domes 2010. gada 22. decembra saistošo noteikumu Nr. 47 “Dundagas novada pašvaldības nolikums” 28. punktu, ja lēmumprojektam ir ietekme uz pašvaldības budžetu, tas pirms izskatīšanas domes sēdē ir jāizskata domes finanšu komitejā.  Visbeidzot, pārstāvība apvienojamo pašvaldību finanšu komisijā (Administratīvo teritoriju un apdzīvoto vietu likuma pārejas noteikumu 20. punkts) ir finansiāli ietekmējošs mehānisms, kādā Dundagas novada dome var ietekmēt pašvaldības attīstību, jo tikai saņemot minētās komisijas saskaņojumu par pašvaldību saistību, kuru pārdošanas vērtība pārsniedz 50 000 *euro* vai 0,1 procentu no pašvaldības pamatlīdzekļu vērtības, uzņemšanos, Dundagas novada pašvaldība līdz 2021. gada 5. jūnija vēlēšanām var uzņemties šādas saistības.  Ievērojot minēto un to, ka no 2021. gada 28. janvāra ir notikušas 13 domes sēdes, no kurām tikai vienā lemts jautājums par domes priekšsēdētāja ievēlēšanu, Dundagas novada dome demonstrē apzinātu nevēlēšanos ievēlēt domes priekšsēdētāju un viņa vietnieku, proti, izpildīt likuma “Par pašvaldībām” 21. panta pirmās daļas 10. punktā noteikto uzdevumu, kas liedz Dundagas novada domei pilnvērtīgi nodrošināt likumos noteikto pienākumu un uzdevumu izpildi, tādējādi neievērojot valsts un attiecīgās administratīvās teritorijas iedzīvotāju intereses.  Satversmes tiesa 2020. gada 3. decembra spriedumā lietā Nr. 2020-16-01 "Par Rīgas domes atlaišanas likuma 1. panta 2. punkta atbilstību Latvijas Republikas Satversmes 1. un 101. pantam" cita starpā ir vērsusi Ministru kabineta un Vides aizsardzības un reģionālās attīstības ministrijas uzmanību uz to, ka novērst pašvaldības prettiesisku rīcību, jo īpaši atkārtotu, ir ne tikai to tiesības, bet arī pienākums. Ja ar citiem pašvaldības darbības tiesiskuma pēckontroles līdzekļiem nevar panākt pārkāpumu novēršanu, tad Ministru kabinetam bez nepamatoti ilgas kavēšanās jāapsver iespēja iesniegt Saeimai likumprojektu par pašvaldības domes atlaišanu (<https://likumi.lv/ta/id/319215-par-rigas-domes-atlaisanas-likuma-1-panta-2-punkta-atbilstibu-latvijas-republikas-satversmes-1-un-101-pantam>).  4.  Likuma “Par pašvaldībām” 91. panta pirmās daļas 3. punkts noteic, ka Saeima var atlaist domi, ja tā divu mēnešu laikā pēc sanākšanas uz pirmo sēdi vai pēc attiecīgo amatpersonu vai institūciju atkāpšanās nav ievēlējusi domes priekšsēdētāju, viņa vietnieku (..).  Pašvaldības domes atlaišanas gadījumā notiek ļoti nopietna pašvaldības tiesību ierobežošana, tādēļ kā ikviena tiesību ierobežojuma gadījumā likumdevējam ir jāapsver izvēlētā līdzekļa piemērošanas samērība konkrētajā situācijā. Samērīguma princips pieprasa, lai ikvienam ierobežojumam, tai skaitā tiesību ierobežojumam, būtu leģitīms mērķis, lai ierobežojums būtu vajadzīgs, piemērots un samērīgs (Neimanis J. Pašvaldības domes atlaišana. https://ir.lv/2018/12/21/pasvaldibas-domes-atlaisana/#\_ftn1)  Tā kā I sadaļas 2. punkta 3. apakšpunktā ir plaši aprakstīts, kādi līdzekļi tika piemēroti, lai nodrošinātu Dundagas novada domes tiesisku darbu, kā arī secināts, ka šo līdzekļu piemērošana nav sniegusi nepieciešamo rezultātu, Ministru kabinets pēc savas iniciatīvas virza jautājumu par Dundagas novada domes atlaišanu kā galējo līdzekli, ieceļot pagaidu administrāciju. Šāda rīcība būtu vajadzīga, piemērota un samērīga un vērsta uz pārkāpumu novēršanu, kā arī paustu viennozīmīgi skaidru nostāju nākotnē par šādas domes rīcības nepieļaujamību neatkarīgi no atlikušā pilnvaru termiņa attiecīgajam sasaukumam. “Ja atbildīgā institūcija ir norādījusi pašvaldības domei uz iespējamiem tiesību normu pārkāpumiem, tad domei šie pārkāpumi ir jānovērš vai jāvēršas pie atbildīgās institūcijas, lai konkrētajā situācijā nonāktu pie tiesiska risinājuma” (Satversmes tiesas 2020. gada 3. decembra spriedums lietā Nr. 2020-16-01, 25. punkts).  Pagaidu administrācija ir pēc iespējas īslaicīgs risinājums, lai šīs Saeimas ieceltā institūcija nodrošinātu domes darba nepārtrauktību un pašvaldības domes ekskluzīvā kompetencē esošu lēmumu pieņemšanu. Ņemot vērā minēto, nepieciešams izmantot likuma “Par pašvaldībām” noteikto mehānismu, lai atlaistu domi, jo citā veidā nav iespējams nodrošināt, ka Dundagas novada domes darbībā šādi pārkāpumi netiktu atkārtoti, un domes darbība tiktu īstenota atbilstoši normatīvo aktu prasībām. 5.  Sagatavojot šo likumprojektu tika vērtēti arī šādi apsvērumi:  [Valsts pārvaldes iekārtas likuma](http://likumi.lv/ta/id/63545-valsts-parvaldes-iekartas-likums) [6. pants](http://likumi.lv/ta/id/63545-valsts-parvaldes-iekartas-likums#p6) noteic, ka valsts pārvalde ir organizēta vienotā hierarhiskā sistēmā, un neviena iestāde vai pārvaldes amatpersona nevar atrasties ārpus šīs sistēmas. "*Ar hierarhiju (t.i. ar iestāžu un amatpersonu padotības ķēdi) tiek nodrošināta pārvaldes pakļaušanās demokrātiskā veidā izteiktai tautas gribai. Leģitimācijas ķēde "vēlētājs – parlaments – valdība – pārvalde" tādā veidā tiek novesta līdz viszemākajam pārvaldes darbiniekam. Tur, kur hierarhija pārtrūkst vai ir neefektīva, rodas birokrātiskas patvaļas, bet lielākā mērogā – birokrātiskas diktatūras draudi*" (*sk. E. Levits "*[*Valsts pārvaldes iekārtas likuma*](http://likumi.lv/ta/id/63545-valsts-parvaldes-iekartas-likums) *koncepcija*" <http://www.public.law.lv/ptilevickoncepcija.html>).  Līdz ar to nepārprotami, ka vides aizsardzības un reģionālās attīstības ministram, veicot hierarhisko pārraudzību pār pašvaldību, konstatējot demokrātijas un tiesiskuma apdraudējumu, ir pienācīgi jāreaģē un apdraudējums jānovērš.  Jebkurai amatpersonai, tajā skaitā vietējās pašvaldības domes deputātiem, vienmēr jādarbojas visas sabiedrības un valsts interesēs ar mērķi nodrošināt efektīvu valsts pārvaldi.  Juridiskajā literatūrā izlasāms, ka mūsdienās demokrātijas princips nav uzlūkojams caur tautas varas absolūtisma prizmu, bet gan skatāms saistībā ar citiem principiem, vispirmām kārtām tiesiskas valsts principu un tiesību virsvadības principu, kas noteic tautas suverenitātes izpausmi valstī tikai noteiktā tiesiskā procedūrā, tādējādi nosakot tautas pašierobežošanos un pakļautību tiesībām.  Bez tam jāatzīmē, ka pašvaldību vara nav pirmatnēja. Jebkura varas izpausme, kuru īsteno pašvaldība, ir sekundāra, jo pašvaldības varas avots ir valsts vara. Valsts lemj par pašvaldībām piešķirtās varas apjomu un pēc nepieciešamības var to ierobežot, atņemt, vai piešķirt no jauna (Stucka A. Latvijas pašvaldību sistēmas pilnveidošanas aktuālie valststiesību jautājumi. Promocijas darbs. Rīga: Latvijas Universitāte, 2012, 40. lpp.). Valsts varas pirmatnējumu uzsvēris arī ievērojamais latviešu tiesību zinātnieks Kārlis Dišlers, norādot, ka nevis pašpārvalde, bet gan valsts vara ir pirmatnēja, patstāvīga un vismaz idejiski visaptveroša – augstākā jeb suverēnā vara, turpretim pašvaldību publiskā vara ir derivatīva un ierobežota, t.i., piešķirta no valsts ar likumu, kurā noteiktas šīs varas robežas (Jaunzeme K. Latvijas pašvaldības kā valsts pārvaldes subjekti. Jurista vārds. 2006. 31. janvāris, Nr. 5. Pieejams: <http://www.juristavards.lv/doc/126879-latvijas-pasvaldibas-ka-valsts-parvaldes-subjekti/>).  Demokrātiskā valstī svarīgi ir ne tikai garantēt pašvaldības pašnoteikšanas tiesību, bet arī nepieļaut iedzīvotāju tiesību pārkāpumus pašvaldībās (Stucka A. Latvijas pašvaldību sistēmas pilnveidošanas aktuālie valststiesību jautājumi. Promocijas darbs. Rīga: Latvijas Universitāte, 2012, 39.-40. lpp.).  Vērtējot pārraudzības instrumenta izmantošanas proporcionalitāti, intensitāti un samērīgumu, jāpiemin, ka Hartas 8. panta pirmajā daļā ir noteikts, ka jebkuru administratīvo pārraudzību pār vietējo varu darbību var veikt tikai saskaņā ar tādām procedūrām un tādos gadījumos, kuri ir noteikti konstitūcijā vai likumā. No šā panta otrās daļas izriet, ka jebkura administratīvā pārraudzība pār vietējo varu darbību parasti tiek virzīta uz to, lai nodrošinātu to atbilstību likumam un konstitucionāliem principiem (Stucka A. Latvijas pašvaldību sistēmas pilnveidošanas aktuālie valststiesību jautājumi. Promocijas darbs. Rīga: Latvijas Universitāte, 2012, 70. lpp.). Savukārt Hartas 8. panta trešajā daļā ir noteikts, ka administratīvā pārraudzība pār vietējām varām tiek realizēta tādā veidā, lai nodrošinātu, ka kontrolējošās varas iejaukšanās ir proporcionāla to interešu svarīgumam, kuras ir paredzēts aizsargāt. (sk. arī Stucka A. Par pašvaldību darbības pārraudzību. Jurista vārds. 2001. gads 15. maijs, Nr. 14. Pieejams: <http://www.juristavards.lv/doc/20348-par-pasvaldibu-darbibas-parraudzibu/>).  **6.**  **Pamatojoties uz iepriekš minēto un saskaņā ar likuma “Par pašvaldībām” 91. panta pirmās daļas 3. punktā noteikto, ka Saeima var atlaist domi, ja tā divu mēnešu laikā pēc sanākšanas uz pirmo sēdi vai pēc attiecīgo amatpersonu vai institūciju atkāpšanās nav ievēlējusi domes priekšsēdētāju, viņa vietnieku (..), kā arī to, ka saskaņā ar minētā likuma 92. panta pirmo un otro daļu dome tiek atlaista ar likumu, kura projektu Saeimai iesniedz Ministru kabinets, ir izstrādāts likumprojekts par Dundagas novada domes atlaišanu. Secināms, ka Dundagas novada domes darbība ir ne tikai nelikumīga, bet tā arī ir neatbilstoša vietējās sabiedrības interesēm un veicina sabiedrības neuzticību vietējo pašvaldību spējai strādāt likumīgi un vietējo iedzīvotāju interesēs kopumā.** |
| 3. | Projekta izstrādē iesaistītās institūcijas un publiskas personas kapitālsabiedrības | VARAM. |
| 4. | Cita informācija | 1.  Saskaņā ar likuma “Par pašvaldībām” 92. panta trešo un ceturto daļu Saeima, pieņemot likumu par domes atlaišanu, pēc Ministru kabineta priekšlikuma ieceļ attiecīgajā administratīvajā teritorijā pagaidu administrāciju un nosaka, kādā termiņā jānotiek jaunām domes vēlēšanām. Tā kā kārtējās pašvaldības domes vēlēšanas notiek 2021. gada 5. jūnijā, tad pagaidu administrācija likumos paredzētās domes funkcijas pilda līdz jaunievēlētās domes sanākšanai, t. i. 2021. gada 1. jūlijā (Administratīvo teritoriju un apdzīvoto vietu likuma pārejas noteikumu 2. punkts)  Pagaidu administrācijā ieceltās personas ir izvēlētas, ņemot vērā personas iepriekšējo pieredzi darbā valsts pārvaldē, pašvaldību attīstības jautājumos un finanšu resursu vadības jomā, personas reputāciju un izglītību, lai nodrošinātu pagaidu administrācijas spēju efektīvi darboties un risināt pašvaldību darbībā nepieciešamo stratēģisko un operatīvo uzdevumu izpildi.  Likumprojekts paredz, ka pagaidu administrācija sastāv no trim locekļiem. Par pagaidu administrācijas vadītāju ir paredzēts iecelt VARAM vadošo ekspertu Arni Šultu, par pagaidu administrācijas vadītāja vietnieci – Finanšu ministrijas Pašvaldību finansiālās darbības uzraudzības un finansēšanas departamenta direktori Intu Komisari un par pagaidu administrācijas locekli – Zemkopības ministrijas Juridiskā departamenta direktori Sintiju Dumbrovsku.  2.  Pašvaldības domes ekskluzīvā kompetence (jautājumi, par kuriem var lemt tikai dome) ir noteikta likuma “Par pašvaldībām” 21. pantā, kā arī citos likumos. Līdz ar to šī kompetence, lai nodrošinātu pašvaldības darba nepārtrauktību, līdz dienai, kad uz pirmo sēdi sanāk jaunievēlētā dome būs Dundagas novada pagaidu administrācijas kompetencē. Dundagas novada pagaidu administrācijā darbosies 3 cilvēki saskaņā ar pagaidu administrācijas apstiprinātu nolikumu, kas noteiks tās darba organizāciju, nodrošinot novada domes kompetences īstenošanu. Savukārt pašvaldības administrācija, iestādes, institūcijas turpinās pildīt tām noteikto kompetenci tāpat kā pirms Dundagas novada domes atlaišanas un pagaidu administrācijas iecelšanas.  3.  Likumprojekta 3. pants nosaka, ka pagaidu administrācija pilda likumos paredzētās vietējās pašvaldības domes funkcijas un nodrošina pašvaldības institūciju darba nepārtrauktību, kā arī finansiālo un saimniecisko darbību. Pagaidu administrācijas vadītājs pilda Dundagas novada domes priekšsēdētājam normatīvajos aktos noteiktos pienākumus. Līdz ar to pagaidu administrācija ir tiesīga izdot saistošos noteikumus, tai skaitā, saistošos noteikumus par pašvaldības budžetu un pagaidu administrācijas nolikumu. Iepriekš minētais apliecina, ka pagaidu administrācija ir spējīga nodrošināt pilnvērtīgu pašvaldības pārvaldīšanu un pieņemt jebkuru domes ekskluzīvā kompetencē esošu lēmumu.  4.  Atbilstoši likuma “Par pašvaldībām” 5. panta piektajai daļai pašvaldību darbību šā likuma ietvaros pārrauga VARAM.  5.  Likumprojekta 1. pantā minētais, ka Dundagas novada dome nav nodrošinājusi likumos noteikto pienākum un uzdevumu izpildi, ir pamatots šīs anotācijas I. sadaļas 2. punktā, precīzāk, pamatojuma 1. un 3. punktā. Likumprojekta 1. pantā minētais, ka Dundagas novada dome nav ievērojusi valsts intereses ir pamatots anotācijas I. sadaļas 2. punktā, precīzāk, pamatojuma 5. punktā. Konkrētajā gadījumā valsts interese ir Dundagas novada domes rīcības tiesiskums. Savukārt likumprojekta 1. pantā minētais, ka Dundagas novada dome nav ievērojusi administratīvās teritorijas iedzīvotāju intereses, ir pamatots anotācijas I. sadaļas 2. punktā, precīzāk, pamatojuma 6. punktā, norādot, ka Dundagas novada domes apzināta nevēlēšanās ievēlēt domes priekšsēdētāju un viņa vietnieku ir neatbilstoša vietējās sabiedrības interesēm un veicina sabiedrības neuzticību vietējo pašvaldību spējai strādāt likumīgi un vietējo iedzīvotāju interesēs kopumā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dundagas novada pašvaldības iedzīvotāji, Dundagas novada domes deputāti. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz sabiedrības un tautsaimniecības pārmaiņām ir netieša. Likumprojekts veicinās finanšu līdzekļu efektīvu izlietojumu un nodrošinās demokrātijas principu ievērošanu.  Likumprojekts veicinās sabiedrības uzticību tiesiskai valsts pārvaldīšanai sabiedrības interesēs. Ar likumu tiks atņemtas pilnvaras Dundagas novada domes deputātiem, jo attiecīgais deputātu sasaukums vietējo iedzīvotāju deleģētās pilnvaras izmanto nelikumīgi, nelietderīgi un vietējo iedzīvotāju interesēm neatbilstoši.  Likumprojekts neietekmē administratīvās procedūras, tās neatvieglo un nesarežģī.  Līdz ar to nekādas izmaiņas administratīvo procedūru kontekstā Dundagas novada pašvaldības funkciju izpildē nav paredzamas. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav. |
| 2. | Atbildīgā institūcija | VARAM. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Vides aizsardzības un

reģionālās attīstības ministrs A. T. Plešs

Razumovskis 67026510

[viesturs.razumovskis@varam.gov.lv](mailto:viesturs.razumovskis@varam.gov.lv)

v\_sk. = 3358